વરસાદે પોતાનું જોર વધાર્યું. બંને પલળતાં રહ્યાં. સેલ્ફી એકબાજુ રહી ગઈ બંને એક અલૌકિક દુનિયામાં ખોવાઈ ગયા, જ્યાં એમના સિવાય ત્રીજું કોઈ નહોતું. ગુફાના પથ્થરોમાં કોતરાયેલા શિલ્પો આજે ચેતન બની ધબકી રહ્યા હતા. પવનના સૂસવાટા, કોયલનો ટહુકો, વર્ષાની છાલકો.. કાફી હતું આ યુગલ માટે ! ગૌરવર્ણી કાયા, સપ્રમાણ દેહ, કાજળઘેરી આંખો, ગુલાબની પાંદડીઓ પણ ફિક્કી લાગે તેવા ઓષ્ઠ.. પ્રિયા ખરેખર સૌંદર્યની દેવી હતી. ગૌતમ પણ કંઈ ઊણો ઉતરે તેવો નહોતો. વાંકળિયા વાળ, તામ્રવર્ણ રંગ, કસાયેલું શરીર અને નસીલી આંખો. બંને પોતાનામાં મસ્ત હતા ત્યાં જ ઝબકારો થયો.